b'\n_START_ARTICLE_\nDodge Caliber\n_START_SECTION_\nYleist\xc3\xa4\n_START_PARAGRAPH_\nCaliberissa k\xc3\xa4ytet\xc3\xa4\xc3\xa4n Nissanin tyt\xc3\xa4ryhti\xc3\xb6n Jatcon CVT-vaihteistoa, josta Dodge k\xc3\xa4ytt\xc3\xa4\xc3\xa4 nime\xc3\xa4 CVT2. Caliber oli ensimm\xc3\xa4inen DaimlerChryslerin malli, jossa ko. tekniikkaa k\xc3\xa4ytettiin. Caliberia valmistettiin etu- ja nelivetoisena. Neliveto on elektronisesti ohjattu. Caliberissa k\xc3\xa4ytet\xc3\xa4\xc3\xa4n Mitsubishin GS-pohjalevy\xc3\xa4, joka on suunniteltu yhteisty\xc3\xb6n\xc3\xa4; esimerkiksi Mitsubishi Lancer, Jeep Compass ja Peugeot 4007 k\xc3\xa4ytt\xc3\xa4v\xc3\xa4t samaa pohjalevy\xc3\xa4._NEWLINE_Caliber, kuten sen edelt\xc3\xa4j\xc3\xa4kin Neon valmistettiin DaimlerChryslerin tehtaalla Belvideressa, Illinoisissa._NEWLINE_Vuoden 2007 Euro NCAP -kolaritestist\xc3\xa4 Caliber sai tulokseksi nelj\xc3\xa4 t\xc3\xa4hte\xc3\xa4 viidest\xc3\xa4.\n_START_SECTION_\nMallit\n_START_PARAGRAPH_\nCaliberia sai kolmena versiona julkistuksen j\xc3\xa4lkeen ja nelj\xc3\xa4s tuli saataville vuoden 2006 puoliv\xc3\xa4liss\xc3\xa4. Dieselversiossa k\xc3\xa4ytet\xc3\xa4\xc3\xa4n Volkswagen-konsernin pumppusuutindieseli\xc3\xa4.\n_START_SECTION_\nSE\n_START_PARAGRAPH_\nPerusmalli SE on etuvetoinen ja siin\xc3\xa4 on 1,8\xc2\xa0l 110\xc2\xa0kW (150\xc2\xa0hv) GEMA R4 -moottori, ja sen jatkeena 5-vaihteinen manuaalivaihteisto. 2,0\xc2\xa0l 115\xc2\xa0kW (156\xc2\xa0hv) versio moottorista on saatavana optiona ja se tulee CVT2-vaihteistolla._NEWLINE_Automaattivaihteistoa ei saa 1,8-litraiseen, eik\xc3\xa4 2,0-litraiseen saa manuaalivaihteistoa._NEWLINE_Perusveriossa ei ole ilmastointia, s\xc3\xa4hk\xc3\xb6ikkunoita eik\xc3\xa4 -peilej\xc3\xa4. Maski on korinv\xc3\xa4rinen, kun se kaikissa muissa malleissa on kromattu. Caliberista puuttuu my\xc3\xb6s kierroslukumittari, 15 tuuman vanteet ovat vakiona. Joitakin lis\xc3\xa4varusteita ei saa SE-versioon ollenkaan.\n_START_SECTION_\nSXT\n_START_PARAGRAPH_\nSXT-mallissa on samat moottorivaihtoehdot kuin SE:ssa, mutta muita varusteita on paljon enemm\xc3\xa4n vakiona: ilmastointi kylm\xc3\xa4lokerolla, k\xc3\xa4\xc3\xa4ntyv\xc3\xa4 apukuskin penkki tavaran kuljetusta varten, k\xc3\xa4\xc3\xa4nnett\xc3\xa4v\xc3\xa4t takapenkit, s\xc3\xa4hk\xc3\xb6ikkunat, s\xc3\xa4hk\xc3\xb6s\xc3\xa4\xc3\xa4t\xc3\xb6iset peilit ja avaimeton kaukos\xc3\xa4\xc3\xa4t\xc3\xb6 lukoille._NEWLINE_Joissakin Dodgen esitteiss\xc3\xa4 mainitaan SXT Sport -versio, kun taas esimerkiksi Dodgen webbisivu listaa SXT "E" -version samanlaisilla varusteilla. T\xc3\xa4m\xc3\xa4 sis\xc3\xa4lt\xc3\xa4\xc3\xa4 muun muassa 17 tuuman alumiinivanteet ja sumuvalot.\n_START_SECTION_\nR/T\n_START_PARAGRAPH_\nR/T-mallissa on 2,4-litrainen (170 hv) versio GEMA-moottorista ja se on varustettu CVT2-vaihteistolla, johon on ohjelmoitu \'AutoStick\'-ominaisuus. Autostick sis\xc3\xa4lt\xc3\xa4\xc3\xa4 6 esivalittua v\xc3\xa4lityssuhdetta tavalliseen CVT \'Drive\' -toimintoon verrattuna. Vakiona on 18-tuumaiset alumiinivanteet ja kromatut saa lis\xc3\xa4varusteena. Julkistuksen aikaan saatavilla oli ainoastaan neliveto, mutta etuveto ja manuaalivaihteisto luvattiin my\xc3\xb6hemmin. My\xc3\xb6s ABS-jarrut kuuluvat vakiovarustukseen alusta on viritetty urheilulliseksi._NEWLINE_Ulkoisesti R/T:ss\xc3\xa4 on erona korinv\xc3\xa4riset/kromi ovenkahvat (muissa mustat). Kromattu pakoputkenp\xc3\xa4\xc3\xa4 ja sumuvalot ovat vakiona ja siin\xc3\xa4 on my\xc3\xb6s R/T-merkki. Sisusta on kangasverhoiltu ja nahkapenkit ovat lis\xc3\xa4varuste kuten SXT-mallissa.\n_START_SECTION_\nSRT-4\n_START_PARAGRAPH_\nSRT-4-malli esiteltiin Chicago Auto Show\xe2\x80\x99ssa helmikuussa 2006 ja se korvasi Dodge Neon SRT-4:n, joka oli Chryslerin Street and Racing Technology-ryhm\xc3\xa4n modifioima. Autossa on turboahdettu 2,4\xc2\xa0l moottori 224\xc2\xa0kW (304\xc2\xa0hv). Teho v\xc3\xa4litet\xc3\xa4\xc3\xa4n etupy\xc3\xb6rille 6-vaihteisen manuaalivaihteiston kautta. Autossa on suuremmat etu- ja takajarrut ja my\xc3\xb6s alustaa on madallettu._NEWLINE_Dodge kertoo auton kiihtyv\xc3\xa4n 5,9 sekunnissa 0\xe2\x80\x9397\xc2\xa0km/h ja 0-400m pit\xc3\xa4isi sujua alle 14 sekunnin. SRT-4:n pit\xc3\xa4isi olla saatavilla kev\xc3\xa4\xc3\xa4ll\xc3\xa4 2007.'